SE ย้ำเป้ารายได้ปี 64 โต 20% จ่อนำ “ยูทิลิตี้ บิสิเนส อัลลายแอนซ์” เข้าตลาดครึ่งหลังปี 65
SE ย้ำเป้ารายได้ปี 64 โต 15-20% รับธุรกิจจัดหา-ขายสินค้าอุตสาหกรรม ประเภทปั๊มสูบส่งน้ำหนุน เล็งยื่นไฟลิ่งบริษัทย่อย “ยูทิลิตี้ บิสิเนส อัลลายแอนซ์” ไตรมาส 2/65 ก่อนเข้าเทรดครึ่งหลังปี 65
SE ย้ำเป้ารายได้ปี 64 โต 15-20% ธุรกิจจัดหาขายปั๊มสูบส่งน้ำหนุน เล็งดัน “ยูทิลิตี้ บิสิเนส อัลลายแอนซ์” เข้าตลาดครึ่งหลังปี 65
30 ก.ย. 2564

นายเกริก ลีเกษม รองประธานเจ้าหน้าที่บริหาร บริษัท สยามอีสต์ โซลูชั่น จำกัด (มหาชน) หรือ SE เปิดเผยว่า บริษัทมีแผนจะนำบริษัท ยูทิลิตี้ บิสิเนส อัลลายแอนซ์ จำกัด (UBA) ซึ่งเป็นบริษัทย่อยเข้าจดทะเบียนในตลาดหลักทรัพย์ โดยคาดว่าจะยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ในไตรมาส 1-2/65 และคาดว่าจะนำหุ้นเข้าซื้อขายได้ในไตรมาส 3-4/65
โดยบริษัทมองว่าการที่ UBA เข้าตลาดหลักทรัพย์จะทำให้สามารถเติบโตในงานประเภทอื่นที่ไม่ใช่งานภาครัฐมากขึ้น โดยขณะนี้ UBA ได้รับการต่อสัญญางาน 2 โครงการในไตรมาส 2/64 ที่ผ่านมามูลค่ารวม 1.5 พันล้านบาท ทำให้งานในมือเพิ่มขึ้นเป็น 2.7 พันล้านบาท ซึ่งจะทยอยรับรู้รายได้อย่างต่อเนื่องในระยะเวลา 5 ปี
สำหรับแนวโน้มธุรกิจของ SE คงเป้ารายได้ปีนี้เติบโต 15-20% หลังจากธุรกิจจัดหาและจำหน่ายสินค้าอุตสาหกรรมประเภทปั๊มสูบส่งน้ำมีออเดอร์เข้ามามากขึ้น โดยปัจจุบันมีลูกค้าทั้งไทยและต่างประเทศมากกว่า 400 ราย และวางแผนขยายฐานลูกค้าเพิ่มอย่างต่อเนื่อง
ทั้งนี้จากการที่บริษัทได้เข้าซื้อกิจการในบริษัท เคสเซล ประเทศไทย จำกัด (KESSEL) ซึ่งเป็นธุรกิจจำหน่ายเครื่องมือและอุปกรณ์การแพทย์ ที่จะเริ่มรับรู้รายได้ตั้งแต่ไตรมาส 3/64 เป็นต้นไปก็จะช่วยเพิ่มรายได้ของบริษัทได้อีกช่องทางหนึ่ง โดยการเติบโตของรายได้ของ KESSELL จะอยู่ที่ราว 25-30% ต่อปี
นอกจากนั้นบริษัทยังคงเน้นกลยุทธ์การควบรวมกิจการ (M&amp;A) โดยจะมุ่งเน้นไปที่ธุรกิจที่ก่อให้เกิด Recurring Income เช่น ธุรกิจทางด้านวิศวกรรม ธุรกิจด้านพลังงาน ธุรกิจด้านสุขภาพ หรือธุรกิจที่เกี่ยวกับสาธารณูปโภค เพื่อเข้ามาเสริมการเติบโตของบริษัทต่อไป